## Odluka o osnivanju Vijeća za djecu

### NN 132/1998 (9.10.1998.), Odluka o osnivanju Vijeća za djecu

# VLADA REPUBLIKE HRVATSKE

Na temelju članka 23. stavaka 1. i 3. i članka 30. stavka 2. Zakona
o Vladi Republike Hrvatske ("Narodne novine", broj 101/98), Vlada Republike
Hrvatske je na sjednici održanoj 1. listopada 1998. godine, donijela

## **ODLUKU**

### **O OSNIVANJU VIJEĆA ZA DJECU**

I.

Ovom Odlukom osniva se Vijeće za djecu (u daljnjem tekstu: Vijeće).

Vijeće djeluje pri Državnom zavodu za zaštitu obitelji, materinstva
i mladeži.

II.

Vijeće ima 35 članova, a svaki član ima zamjenika:

1. 18 predstavnika ministarstava i državnih upravnih organizacija i
to:

1.1. Ministarstva financija

 1.2. Ministarstva razvitka i obnove

 1.3. Ministarstva unutarnjih poslova

 1.4. Ministarstva vanjskih poslova

 1.5. Ministarstva gospodarstva

 1.6. Ministarstva kulture

 1.7. Ministarstva uprave

 1.8. Ministarstva pravosuđa

 1.9. Ministarstva turizma

1.10.  Ministarstva prostornog uređenja, graditeljstva i stanovanja

1.11. Ministarstva prosvjete i športa

1.12. Ministarstva rada i socijalne skrbi

1.13. Ministarstva zdravstva

1.14. Ministarstva hrvatskih branitelja iz Domovinskog rata

1.15. Državne uprave za vode

1.16. Državne uprave za zaštitu prirode i okoliša

1.17. Državnog zavoda za zaštitu obitelji, materinstva i mladeži

1.18. Državnog zavoda za statistiku

2. 6 zastupnika iz Hrvatskoga državnog sabora

3. 5 predstavnika znanstvenih i stručnih ustanova:

3.1. Pravnog fakulteta - Pravni studij

3.2. Pravnog fakulteta - Studij za socijalni rad

3.3. Medicinskog fakulteta

3.4. Edukacijsko-rehabilitacijskog fakulteta

3.5. Filozofskog fakulteta - Odsjeka za psihologiju

4. 3 predstavnika udruga

5. 1 predstavnik Hrvatske televizije

6. 1 predstavnik tiska

7. 1 istaknuta medijska ličnost.

III.

Predstavnike udruga predlažu Ministarstvo rada i socijalne skrbi i Državni
zavod za zaštitu obitelji, materinstva i mladeži.

Predstavnika tiska i istaknutu medijsku ličnost predlaže Državni zavod
za zaštitu obitelji, materinstva i mladeži.

IV.

Vijeće ima tajništvo, koje se sastoji od tajnika i dva pomoćnika tajnika.

Tajnik i pomoćnik tajnika su državni službenici zaposleni u Državnom
zavodu za zaštitu obitelji, materinstva i mladeži.

V.

Predsjednika, članove i njihove zamjenike, tajnika i pomoćnike tajnika
Vijeća imenuje Vlada Republike Hrvatske.

VI.

Zadaća je Vijeća da trajno prati ostvarivanje Nacionalnog programa djelovanja
za djecu u Republici Hrvatskoj, te da koordinira i usklađuje rad državnih
i ostalih tijela pri ostvarivanju planiranih mjera i aktivnosti.

U ostvarivanju svoje zadaće, Vijeće osobito:

1. prati primjenu Konvencije o pravima djeteta i drugih međunarodnih
akata koji se odnose na zaštitu djece, te promiče prava djeteta;

2. raspravlja o nacrtima zakona i drugih propisa u svezi s ostvarivanjem
prava djeteta, predlaže Vladi i odgovarajućim ministarstvima promjene zakona
i drugih propisa te izradu novih propisa iz područja koja se odnose na
zaštitu djece;

3. prati primjenu postojećih propisa koji se odnose na djecu i predlaže
Vladi mjere za unapređivanje rada u tijelima koja u svojoj nadležnosti
imaju poslove u svezi zaštite djece i ostvarivanja njihovih prava;

4. predlaže Vladi i drugim ovlaštenim tijelima financiranje iz državnoga
proračuna i drugih izvora pojedinih programa, značajnih za djecu;

5. prati provođenje nacionalnih programa za djecu u drugim državama;

6. koordinira i usklađuje rad povjerenstava i drugih stručnih tijela
u dijelu koji se odnosi na ostvarivanje ciljeva predviđenih u Nacionalnom
programu.

VII.

Vijeće donosi Poslovnik o svom radu.

VIII.

Ministarstva, državne upravne organizacije i druga tijela koja obavljaju
poslove u svezi zaštite djece i ostvarivanja njihovih prava dužna su Vijeću
dostavljati izvješće o navedenim poslovima, najmanje jednom godišnje.

IX.

Na kraju tekuće godine Vijeće donosi plan rada za iduću godinu kojim
se utvrđuju i nositelji pojedinih zadataka.

Vijeće podnosi izvješće o svom radu Vladi, najmanje dva puta godišnje.

X.

Sredstva za rad Vijeća osiguravaju se iz državnoga proračuna.

XI.

Stručni i administrativni poslovi za Vijeće obavljaju se u Državnom
zavodu za zaštitu obitelji, materinstva i mladeži.

XII.

Stupanjem na snagu ove Odluke prestaje važiti Odluka o osnivanju i zadacima
Nacionalnog odbora za izradbu Nacionalnog programa djelovanja za djecu
u Republici Hrvatskoj ("Narodne novine", broj 81/96).

XIII.

Ova Odluka stupa na snagu danom donošenja, a objavit će se u "Narodnim
novinama".

Klasa: 023-03/98-02/13
Urbroj: 5030104-98-1
Zagreb, 1. listopada 1998.

Predsjednik
**mr. Zlatko Mateša,** v. r.

Odluka, NN 132/1998-1600